**ОДГОВОРНО ЖИВЉЕЊЕ У ГРАЂАНСКОМ ДРУШТВУ**

ТРЕЋИ ЦИКЛУС – НОВЕМБАР

**ФУНКЦИОНАЛНИ И ДИСФУНКЦИОНАЛНИ ПОРОДИЧНИ ОБРАСЦИ**

На основу тога како се једна порадица суочава са проблемима, стресним и кризним ситуацијама, можемо је сврстати у функционалну (здраву) или дисфункционалну породицу.

**Функционална породица** је породица која зна и може да се суочи са проблемом и да га успешно превазиђе. Значи, то је породица која успешно превазилази све очекиване и неочекиване кризне и стресне ситуације. Карактеристике здраве породице су:

- Флексибилне границе међу генерацијама и јасне породичне улоге;

- Отворена и јасна комуникација међу члановима породице;

- Договор као најприхватљивије решење проблема;

- Поштовање различитости и индивидуалности;

- Присуство хумора, нежности, неге и наде;

- Правила понашања су свима позната, али не и крута;

- Стабилна родитељска и брачна коалиција,...

**Дисфункционална породица** је породица која није у стању да испуни сопствене задатке. Таква породица нема капацитете да пронађе решења за проблеме и конфликте. Њене одлике су:

- Поремећене границе међу генерацијама и нејасне породичне улоге;

- Нејасна комуникација међу члановима;

- Хаотична организација породичног живота;

- Недостатак заједништва, подршке и сагласности у вези битних питања;

- Хаотична структура моћи, присуство савеза двоје против трећег,...

**ОДГОВОРНО ЖИВЉЕЊЕ У ГРАЂАНСКОМ ДРУШТВУ (3. циклус)**

**ТЕСТ – 1.**

**1.** Породица је специфична друштвена група коју везују сродничке везе, блискост и интимност међу члановима. Заокружи тачан одговор.

ДА НЕ

**2.** Флексибилан модел организације породичног живота има:

а) јасна, али променљива правила понашања која узимају у обзир различитост ситуација

б) нејасна правила понашања

в) строга и ограничена правила понашања

**3.** Породични циклуси су различите фазе у развоју породице. Заокружи тачан одговор.

ДА НЕ

**4.** Фаза у којој деца напуштају породицу и родитељи остају сами назива се:

а) породица која стари

б) „празно гнездо“

в) породица коју напуштају деца

**5.** Породица која зна и може да се суочи са проблемом назива се:

а) дисфункционална породица

б) нуклеарна породица

в) здрава породица

**ПАРТНЕРСКО РОДИТЕЉСТВО**

**Опште значење појма партнерско родитељство**: Партнерско родитељство представља подељену улогу и подељену одговорност оба родитеља у подизању и васпитању деце.

**Посебно значење појма партнерско родитељство**: Партнерско родитељство представља повезаност партнерских релација и релација које партнери остварују као родитељи.

Претпоставке успешне поделе родитељских улога и одговорности могу бити следеће:

- Договор у погледу васпитних циљева, вредности и вредносних оријентација (усмерњност ка школском и образовном постигнућу, изградња моралних стандарда,...);

- Договор о стратегији реализације ових циљева, уз допуштене индивидуалне разлике;

- Договор о ситуационо-практичним питањима подељене бриге о деци.

Однос брачне и родитељске коалиције мође бити различит:

- Добре партнерске релације / успешна родитељска коалиција;

- Добре партнерске релације / тешкоће и неуспех у остваривању у остваривању родитељских улога;

- Лоше брачне релације / некомпетентно родитељство;

- Раскинут партнерски однос / очуван родитељски савез;

- Раскинут партнерски однос / раскинут родитељски савез.

**ЗАДАТАК:**

Навести примере у којима се безлусловно слажете и примере у којима се значајно разликујете са партнером у погледу васпитања сопствене деце. Напомена: у случају да немате децу наведите примере које уочавате код својих родитеља.

**ВАСПИТАЊЕ И ВАСПИТНИ СТИЛОВИ**

**Васпитање** је процес формирања и самоформирања личности. Представља уобличавање понашања у социјално пожељном смеру.

**Традиционално васпитање** - васпитање деце је препуштено мајци, а отац је невидљиви ауторитарни васпитач.

**Савремено васпитање** – оба родитеља подједнако учествују у васпитању своје деце.

Постоје **3** основна васпитна стила:

**1. АУТОРИТАРНИ** – присутне су јаке контроле и ограничења, као и високо уплитање у живот детета. Родитељи су строги и избегавају да покажу емоције према деци.

**2. ЛИБЕРАЛНИ** – детету је допуштена велика слобода, а код родитеља постоји страх да ће свако ограничење изазвати фрустрацију код детета. Родитељи су благи и имају топле односе са децом.

**3. ДЕМОКРАТСКИ** – присутно је уважавање дететових потреба, али без занемаривања властитих. Комуникација са дететом је равноправна , при чему је код родитеља присутна свест да су они зрелији и одговорнији. Родитељи су топли и благи, али и одлучни и јасни у ставовима.

**ЗАДАТАК:**

Размислите и наведеним васпитним стиловима и одговорите на питања:

Који од васпитних стилова је по вама најефикаснији и зашто?

Наведите пример како су вас родитељи васпитавали и сврстајте га у један од васпитних стилова.

**РОДИТЕЉСКА МОЋ – НАГРАДА И КАЗНА**

Награде и казне су васпитне мере усмерене ка регулацији и обликовању понашања детета.

**Награда** је увек усмерена унапред ка подстицању и развијању позитивних и пожељних облика облика понашања. Награда може бити: материјална (новац, поклон), вербална (похвале, обећања), награда кроз заједничке активности (игра, излазак, причање приче, излети), награда кроз исказивање љубави и симболична.

**Казна** је увек усмерена уназад ка елиминисању или сузбијању непожељних облика понашања. Казна може бити дозвољена (забране или критике уз објашњење зашто нешто забрањујемо или критикујемо) и недозвољена (физичко кажњавање). Она је увек мање моћно средство васпитања јер није усмерена ка развоју него ка сузбијању понашања.

Код деце награђујемо или кажњавамо: понашање, поступке, особине, однос према другима, извршене или неизвршене обавезе,...

**ЗАДАТАК**:

У наведеним ситуацијама препознати грешке у кажњавању:

1. Дечак који је поново добио слабу оцену из математике, каже другу: „Не знам шта ће ми родитељи сада урадити. Први пут су ме истукли, други пут ништа, трећи пут су ми забранили да играм кошарку“.

2. Разљућена што јој је кћерка разбила вазу, мајка узима и ломи њену омиљену играчку уз повике: „Научићу ја тебе да чуваш ствари“.